২০১৪ সালের ২৬ জানুয়ারি। তখনও নরেন্দ্র মোদী প্রধানমন্ত্রী হননি। চলছে দ্বিতীয় মনমোহন সরকার। বরাবরের কংগ্রেস নেতা থেকে রাষ্ট্রপতি হওয়া প্রণব মুখোপাধ্যায় সে বার প্রজাতন্ত্র দিবসের ভাষণে নিজের এক ইচ্ছা প্রকাশ করেছিলেন। ব্যক্তিগত ইচ্ছা নয়, জাতীয় ইচ্ছা। বলেছিলেন দেশের অগ্রগতির জন্য প্রয়োজন স্থায়ী সরকার।
তখন থেকেই স্লোগান উঠতে শুরু করেছে ‘আব কি বার, মোদী সরকার’। প্রণব কি বুঝতে পেরেছিলেন বিপুল জনসমর্থন নিয়ে ক্ষমতায় আসতে চলেছেন নরেন্দ্র মোদী! সেটা জানা না গেলেও দিল্লির সাংবাদিকরা জানেন, এককভাবে ক্ষমতায় আসার রায় পেয়ে প্রণব মুখোপাধ্যায়ের কাছে গিয়ে মোদী বলেছিলেন যে, আপনি যেমন চেয়েছিলেন তেমন স্থায়ী সরকারই আমি গড়ে দিলাম। 

গ্রাফিক্স— অভিজিৎ বিশ্বাস
পরে বিভিন্ন জাতীয় বিশ্ববিদ্যালয়ের উপাচার্যদের নিয়ে একটি অনুষ্ঠানে মোদী বলেন, ‘‘আমাদের রাষ্ট্রপতি জ্ঞানের সাগর। নিজেই একটি বিশ্ববিদ্যালয়।  যদি কেউ আমাকে জিজ্ঞাসা করেন প্রধানমন্ত্রী হয়ে কীভাবে আমি সবচেয়ে বেশি লাভবান হয়েছি, আমি বলব আমি তাঁর মতো মানুষের কাছে আসার সুযোগ পেয়েছি।’’ তাঁর সঙ্গে ঠিক কেমন সম্পর্ক রাষ্ট্রপতির তা বোঝাতে প্রধানমন্ত্রী বলেছিলেন, ‘‘রাষ্ট্রপতি প্রণব মুখোপাধ্যায় এতই জ্ঞানী যে যখনই আমি তাঁর সঙ্গে দেখা করি, তিনি নিজের ব্যক্তিগত অভিজ্ঞতা তুলে ধরে বিভিন্ন পরিস্থিতি আমাকে খুব ভালভাবে বুঝিয়ে দেন।’’
কূটনৈতিক ক্ষেত্রে মোদী সরকার সব সময়েই প্রাক্তন বিদেশমন্ত্রী প্রণব মুখোপাধ্যায়ের অভিজ্ঞতাকে ব্যবহার করেছে। নোট বাতিল কিংবা জিএসটি চালুর ক্ষেত্রে কেন্দ্র পরামর্শ নিয়েছে প্রাক্তন অর্থমন্ত্রী প্রণবের। 
তবে বেশ কয়েকবার দ্বিমতও হয়েছেন মোদী ও মুখোপাধ্যায়। প্রধানমন্ত্রী ইজরায়েল সফরে যেতে বলেন রাষ্ট্রপতিকে। কিন্তু যেতে চাননি প্রণব। তিনি বলেন, ভারতের নীতি অনুসারে বৈদেশিক সম্পর্কের ক্ষেত্রে সব সময়ে ব্যালেন্স করে চলা উচিত। এক সঙ্গে জর্ডন, ইজরায়েল, প্যালেস্তাইন সফরে যান প্রণব। এক্ষেত্রে উল্লেখ্য বিশ্ব রাজনীতির প্রেক্ষিতে সাম্প্রতিক ইতিহাসে প্রণবই একমাত্র রাষ্ট্রনেতা যিনি প্যালেস্তাইনে রাত কাটিয়েছেন। 

এই বিষয়ে অন্যান্য খবর

রাষ্ট্রপতি ভবন ছাড়ার আগেই স্বপ্নপূরণ প্রণবের, সৌজন্যে মোদী সরকার
রাষ্ট্রপতি ভবন ছেড়ে যাবেন প্রণব, থেকে যাবে এক বড় আক্ষেপ আর বেদনা


রাষ্ট্রপতি ভবনে পাঁচ বছর কাটানো প্রণব মুখোপাধ্যায়কে চেনা যাবে না একটি নজিরের কথা না জানালে। স্ত্রী বিয়োগের পরে একাই থাকতেন রাষ্ট্রপতি ভবনে। ছেলেমেয়েদের নিয়ে আসেননি সরকারি ভবনে। স্ত্রীবিয়োগের পরে ডাইনিং হলে একটি টেবিলে রাখেন স্ত্রী শুভ্রা মুখোপাধ্যায়ের ছবি। সামনে প্রদীপ, ফুল। এমন জায়গায় সেই ছবি যাতে বেডরুম থেকে স্টাডিরুম যেখানেই যান না কেন চোখের আড়াল হতেন না স্ত্রী। রাষ্ট্রপতি ভবনে তিনিই প্রধান। তাঁর জন্যই সব আয়োজন। কিন্তু প্রণব তা মানতেন না। নিজের খাওয়াদাওয়া বাবদ পাইপয়সার হিসেব মিটিয়ে দিতেন নিজের বেতনের টাকা থেকে। আর খেতেন তো সামান্যই। লুচির মাপের দুটি রুটি আর একটু সবজি। মাঝেমধ্যে মাছ। আর শনিবার শুধুই ফল।